RESOLUCIÓN do 8 de setembro de 2008, da Dirección Xeral de Xustiza, pola que se lle dá publicidade ao acordo entre a Administración da Comunidade Autónoma galega e as organizacións sindicais CSI-CSIF, CC.OO., UGT, CIG e SPJ-USO, con representación entre o persoal da Administración de xustiza destinado nesta comunidade, sobre o importe do complemento transitorio autonómico (CAT) dos funcionarios ao servizo da Administración de xustiza en Galicia.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 17/12/2008

A Administración da Comunidade Autónoma de Galicia e as organizacións sindicais representativas do persoal ao servizo da Administración de xustiza, no marco da mesa sectorial de negociación deste colectivo, negociaron o novo complemento autonómico transitorio no marco establecido no artigo 12 do Real decreto 1909/2000, do 24 de novembro.
Froito da devandita negociación a Consellería de Presidencia, Administracións Públicas e Xustiza e as organizacións sindicais CSI-CSIF, CC.OO., UGT, CIG e SPJ-USO, asinaron o día 31 de xullo de 2008 un acordo sobre o importe do complemento transitorio autonómico (CAT) dos funcionarios ao servizo da Administración de xustiza en Galicia.
Polo exposto, esta dirección xeral
DISPÓN:
Publicar o acordo entre a Administración da Comunidade Autónoma galega e as organizacións sindicais CSI-CSIF, CC.OO., UGT, CIG e SPJ-USO, con representación entre os funcionarios ao servizo da Administración de xustiza en Galicia, que se insire a continuación como anexo.
Santiago de Compostela, 8 de setembro de 2008.
Begoña Santos Fernández
Directora xeral de Xustiza
ANEXO
Acordo entre a Xunta de Galicia e as organizacións sindicais sobre o importe do complemento transitorio autonómico (CAT) dos funcionarios ao servizo da Administración de xustiza en Galicia
Preámbulo.
De conformidade co previsto no artigo 103.3º da Constitución española e en sintonía coa Lei orgánica 11/1985, de liberdade sindical, a Lei 9/1987, do 12 de xuño, de órganos de representación, determinación das condicións de traballo e participación do persoal ao servizo das administracións públicas regula a negociación colectiva dos funcionarios públicos. Neste marco, atendendo as previsións específicas do libro VI da Lei orgánica do poder xudicial -na redacción dada pola Lei orgánica 19/2003, do 23 de decembro-, desenvólvese a negociación colectiva e a participación na determinación das condicións de traballo dos funcionarios ao servizo da Administración de xustiza en Galicia, que a Xunta de Galicia -no exercicio das competencias sobre este persoal transferidas á Comunidade Autónoma polo Real decreto 2397/1996, do 22 de novembro- desexa impulsar para acadar a maior e máis intensa participación dos representantes dos funcionarios nas medidas de mellora do servizo público da Xustiza.
En particular, o proceso de reforma que levará a implantación do novo modelo de oficina xudicial require potenciar os foros de diálogo que permitan establecer unha relación equilibrada, na cal os traballadores sexan recoñecidos pola importancia do seu labor ao servizo do cidadán e se lles garantan unhas condicións de traballo e salariais satisfactorias e, pola súa vez, o cidadán perciba que as súas expectativas de normalización lingüística, transparencia, accesibilidade, axilidade, calidade e atención adecuada se cumpren.
Con esta finalidade, logo do proceso de negociación no ámbito da Mesa Sectorial da Administración de Xustiza, a Consellería de Presidencia, Administracións Públicas e Xustiza e as organizacións sindicais máis representativas CSI-CSIF, CC.OO., UGT, CIG e SPJ-USO,
EXPOÑEN:
Primeiro.-O vindeiro 31 de decembro de 2008 remata a vixencia do acordo do 29 de maio de 2006, publicado no Diario Oficial de Galicia do 7 de xuño, no que se fixa o importe do CAT para os anos 2006 a 2008, polo que se iniciou un proceso negociador co fin de determinar o novo importe do referido complemento.
Segundo.-Ambas as partes conveñen en que a sinatura deste acordo supuxo a culminación dun proceso complexo de negociación, sendo conscientes da realidade económica e posibilidades orzamentarias, asumindo o compromiso para o mantemento da paz social durante a súa vixencia.
Terceiro.-Sen prexuízo do contido de vindeiras negociacións, este acordo cínguese exclusivamente a determinar o importe do complemento específico transitorio autonómico.
ACORDAN:
Capítulo I
Ámbito do acordo
O ámbito deste acordo comprende o persoal ao servizo da Administración de xustiza dependente da Comunidade Autónoma de Galicia: funcionarios dos corpos de médicos forenses, xestores procesuais e administrativos, tramitadores procesuais e administrativos e auxilio xudicial con destino en órganos xudiciais, fiscalías, rexistros civís, instituto de medicina legal e oficinas xudiciais da Comunidade Autónoma galega.
Tamén comprende o persoal interino que preste servizos en postos reservados a estes corpos de funcionarios.
Capítulo II
Importe do complemento transitorio autonómico
En aplicación do artigo 12 do Real decreto 1909/2000, os funcionarios dos corpos de médicos forenses, xestores e tramitadores procesuais e administrativos e auxilio xudicial que presten servizos na Administración de xustiza en Galicia percibirán en concepto de complemento autonómico transitorio, no período comprendido entre xaneiro de 2009 ata decembro de 2009, a cantidade de 445  mensuais, o que supón, en relación ao actual, un incremento lineal de 125  mensuais.
Este complemento transitorio autonómico integrarase e consolidarase como parte esencial do compoñente do complemento específico, cando se aproben as correspondentes relacións de postos de traballo.
O dereito á percepción económica da cantidade sinalada, ou da parte proporcional no caso de redución de xornada, será mensual na nómina do funcionario, segundo o réxime previsto para o complemento específico, deixando de percibirse nas situacións previstas legalmente respecto do complemento específico dos postos.
Capítulo III
Vixencia do acordo
Este acordo publicarase no Diario Oficial de Galicia e terá vixencia desde o 1 de xaneiro de 2009 ata o 31 de decembro de 2009.
Capítulo IV
Comisión de seguimento
Constituirase unha comisión de seguimento formada por un membro de cada organización sindical asinante do acordo, podendo ter cada un deles o correspondente substituto, e un número igual de representantes da Administración, con funcións de información, interpretación, seguimento e asesoramento no que atinxe á aplicación.
Santiago de Compostela, 31 de xullo de 2008.
Pola Administración autonómica: P.D. (Orde do 11 de agosto de 2005) Santiago Roura Gómez, secretario xeral da Consellería de Presidencia, Administracións Públicas e Xustiza.
Polas organizacións sindicais asinantes:
CSI-CSIF: Manuel Díaz Mato.
CC.OO.: Pablo Valeiras Rios.
UGT: Manuel González Carvajal.
CIG: Delmiro Durán Garrido.
SPJ-USO: Francisco Javier Álvarez Morais.